**Записник са састанка у Министарству културе и информисања поводом предлога за Акциони план Партнерства за отворену управу 2018-2020**

Састанак је одржан 25. јуна 2018. године у просторијама Министарства културе и информисања, Влајковићева бр.3 у Београду, са почетком у 12,00 часова.

Састанку су присуствовали:

Министарство културе и информисања: **Игор Јовичић, Славица Трифуновић и Ивана Ђурић**.

Министарство државне управе и локалне самоуправе: **Драгана Брајовић**.

Канцеларија за ИКТ и еУправу: **Марија Кујачић**.

Мисија ОЕБС-а у Србији: **Гордана Јанковић, Љиљана Бреберина и Сања Станковић.**

Организације цивилног друштва: **Драган Ђорђевић** (Одбор за људска права Ниш), **Иван Грујић** (Едукациони центар), **Драгана Жарковић-Обрадовић и Тања Максић** (БИРН), **Саша Гајин** (Правни факултет Унион) и **Драган Кремер** (Фондација за отворено друштво).

Мисија УНДП-а у Србији: **Слободан Марковић**.

Дневни ред састанка:

* Увод и представљање Партнерства за отворену управу
* Представљање иницијативе „Отворени медијски садржаји“
* Дискусија
* Представљање мера за унапређење Регистра медија и успостављање секције на порталу еУправа за подношење пројеката за јавно информисање
* Дискусија

Састанак је водио Драган Ђорђевић из Одбора за људска права Ниш.

На почетку састанка присутне су поздравили Драган Ђорђевић, Славица Трифуновић и Игор Јовичић. Драгана Брајовић говорила је о иницијативи Партнерства за отворену управу и о процесу усвајања Акционог плана за 2018-2020 у Србији.

**ПРВА ПРЕДЛОЖЕНА МЕРА: ОТВОРЕНИ МЕДИЈСКИ САДРЖАЈИ**

Иван Грујић представио је иницијативу **„Отворени медијски садржаји“ (ОМС).** Под ОМС подразумевају се медијски садржаји суфинансирани јавним новцем на сва три нивоа јавне власти (локални, покрајински и републички) који су трајно и лако доступни преко интернета. Предлог Одбора за људска права Ниш и Едукационог центра је да се обавеза објављивања ОМС уведе у будућим конкурсима за све произвођаче медијског садржаја од јавног интереса.

Иван Грујић представио је веб апликацију за објављивање података о ОМС у којој су скоро сви подаци у форми „отворених података“: назив пројекта, тема, назив конкурса из кога је суфинансиран ОМС, назив произвођача медијског садржаја, износ буџета суфинансиран од органа јавне власти и из других извора, назив медијског садржаја, начин објављивања и линк за приступ. Једино копија уговора о суфинансирању са органом јавне власти налази се у формату који није „отворен“ тј. у слици. Предложено је постављање уговора у слици или ПДФ-у као проверу веродостојности унетих података. Иван Грујић позвао је учеснике састанка да се током дискусије изјасне о два питања: да ли су за увођење отворених медијских садржаја и ако јесу да изнесу свој став или коментар у вези правног оквира за ову област.

Проф. Др. Саша Гајин говорио је о правном оквиру за ОМС. Проф. Гајин говорио је о две групе јавних интереса у вези ОМС. Први је интерес јавности који се по Закону о приступу информацијама није споран код ОМС и да су медијски садржаји од јавног интереса информације од јавног значака без обзира на њихову форму. Када је реч о другом интересу ту би требало консултовати Закон о јавном информисању и медијима који прописује који се интереси јавности задовољавају у области рада медија. Делатност медија у складу са којим се остварује јавни интерес суфинансира се јавни новцем. Не постоје никаква размимоилажења између Закона о слободном приступу информацијама и Закона о јавном информисању и медијима.

Што се тиче правног режима за ОМС треба разликовати два правна режима. Први је правни режим Закона о слободном приступа информацијама. На медијске садржаје који су суфинансиране јавним новцем јавност има право да зна. Орган власти може да упути тражиоца где је објављена информација. Орган власти у овом случају није дужан да достави информацију тражиоцу. Закон о јавном информисању и медијима каже да је медији дужан да у року од 30 дана чува медијски садржај који је емитован. По захтеву медији је дужан да у поменутом року преда медијске садржаје државним институцијама и заинтересованим странама (не каже се које су заинтересоване стране). После истека рока од 30 дана медији није дужан да чува медијске садржаје које је објавио. Поставља се питање ко има обавезу да чува медијске садржаје? Обавезу чувања медијских садржаја који су суфинансирани јавним новцем имају органи јавне власти који су у поседу медијских садржаја. Докле год су органи јавна власти у обавези чувања медијских садржаја, дотле имају обавезу да доставе медијске садржаје тражиоцу информација.

Други правни режим односи се на отворене податке. Истакнуто је да је потребно разликовати отворене медијске садржаје који су суфинансирани јавним новцем и у које би свако требало да има увид на основу Закона о приступу информацијама) и отворене податке о отвореним медијским садржајима.

Уследила је дискусија током које је истакнуто да се примена Закона о слободном приступу информацијама не односи на власништво над медијима нити на ауторска права. Такође је напоменуто да примена овог закона не значи да је тражилац информације слободан да се богати на медијском садржају, као и да Законом о јавном информисању и медијима није прописан рок за чување медијских садржаја, за Министарство културе и информисања. Ако Министарство, покрајина или локална самоуправа има у поседу медијски садржај они су дужни да удовоље захтеву о приступу информацијама од јавног значаја. Неспорно је да ли неко може или не може да дође до медијских садржаја. Ауторска права нису препрека томе. Такође је напоменуто и да уговори које Министарство или локалне самоуправе склапају са медијима садржи обавезу достављања медијских садржаја.

Игор Јовичић је напоменуо да када говоримо је о доступности медијског садржаја до кога је дошло улагањем јавниха средстава, не смемо угрозити ауторска праваи интерес онога ко прави медијски садржај да заштити дело од копирања. Уследила је дискусија о начинима заштите медијских садржаја, регулисању ауторских права између аутора и медија, транспарентности самог процеса и ограничењима када су у питању ауторска права и сама доступност информација. Током дискусије је напоменуто да постоји више неразрешених ограничења која још нису правно регулисана, с обзиром на то да се говори о обавези објављивања материјала који није произвело Министарство културе и информисања, већ неко други. Потребно је истражити које су норме одрживе, како се не би повредио интерес оних који учествују у процесу.

Славица Трифуновић је напоменула да су све информације из медијских конкурса доступне јавности, да за сваки пројекат Министарства који је одбијен постоји образложење Министарства, као и да су медијски садржаји били доступни јавности, јер су били емитовани.

С обзиром на то да је истакнуто да је објављивање медијских садржаја на једном месту пут да се направи не само банка података, већ и ризница програма у јавном интересу, што представља стварањеновог медијског богатства, као и на то да је започео процес на изради Медијске стратегије, **договорено је да се у овом тренутку обавеза објављивања медијских садржаја не укључује у Акциони план за спровођење Партнерства за отворену управу, већ да се ово питање уреди током израде Медијске стратегије, након чега ће уследити и измене и допуне Закона о јавном информисању кроз које ће се дефинисати обавезе у правцу транспарентног информисања.**

.

Друга обавеза је обавеза објављивања мета података о медијским садржајима суфинансираним јавним новцем (веб апликација за објављивање података о ОМС). Игор Јовичић је напоменуо да је то у надлежности Министарства културе и информисања и да већ постоји обавеза објављивања свих података из конкурса за суфинансирање медијских садржаја, од почетка од конкурса до његове евалуације.

Напоменуто је да информације које су предвиђене у представљеној апликацији Министарство културе и информисања већ објављује у својим Годишњим извештајима о спроведенимконкурсима*,* тако да је довољно објавити ове извештаје у отвореном формату. Ова обавеза је у складу са принципима Партнерства за отворену управу с обзиром на то да представља спој између приступа иннформацијама и технологије и иновација. На тај начин ће се добити база података о медијским садржајума суфинансираним јавним средствима. Такође, истакнуто је да постоји законска обавеза да органи податке о свом раду објављују у отвореном формату на порталу отворених података.

**Договорено је да Министарство културе изради обавезу објављивања Годишњих извештаја о спроведенимконкурсима која ће бити укључена у Акциони план. Помоћ у отварању података пружиће Канцеларија за ИКТ у еУправу**

Кад је у питању локални ниво, **договорено је да се обавеза објављивања информација о додељеним средствима у форми отворених података уведе кроз смернице за израду вебпрезентација.**У Акционом плану ОГП се већ налази мера која предвиђа да Смернице пређу у подзаконски акт који ће бити донет до октобра 2018, у складу са Законом о електронској управи. Уредба којом се намећу услови о томе како изгледају веб презентације и шта на њима мора да буде у складу са Законом о слободном приступу информацијама. Ово важи и за локалне самоуправе.

**ДРУГА ПРЕДЛОЖЕНА МЕРА: ИЗМЕНА РЕГИСТРА МЕДИЈА**

Драгана Жарковић-Обрадовић је напоменула да постоји проблем на који БИРН жели да укаже: нетранспарентност Регистра медија, као и његова неажурност. У овом тренутку у регистру се могу наћи само ти информације - сума, датум и да ли су средства додељена по основу државне помоћи или не. То су подаци који готово ништа не говоре. Нема информација о томе ко је доделио помоћ, по ком основу, да ли је државна помоћ или јавна набавка или адвертајзинг. Иницијатива БИРН-а иде у правцу да се рашчлани поље државне помоћи и да се уведу поткатегорије. За то је неопходна измена правилника којим се уређује унос података у Регистар. У том смислу треба препознати да постоје и други јавни конкурси за производњу медијског садржаја као што је конкурс за културу, екологију, на којима медији такође добијају средства. Намера потпуног објављивања података није остварена. Друго поље које треба увести је ко је давалац средстава, ниво власти и по ком конкурсу. Нема комплетне правне анализе да би се обезбедила потпуна транспарентност финансирања медијских садржаја. Треба објавити податке о кориснику државне помоћи, медију, податке о броју уговора, износ који је у питању, буџетска ставка и евентуално размотрити и неке друге податке. БИРН сматра да је ово минимум података које треба објавити. Информисала је присутне да је БИРН имао састанак са АПР-ом. Агенција је веома кооперативна и потврдила је дато може да се уради*.* Потребно је да Министарство културе, изменом Правилника, дефинише које податке је потребно изменити и тражити приликом уписа у Регистар медија.

Након краће дискусије у којој су предстаници Министарства културе напоменули да је ова обавеза у складу са интерсеима Министарства, ради смањења броја захтева за приступ информацијама, **договорено је да Министарство културе изради обавезу измене Правилника о упису података у Регистар медија, у коме ће се прецизније дефинисати подаци који су потребни за упис у Регистар медија у циљу унапређења транспарентности.**

С обзиром на то да измена овог правилника не решава питање ажурности података у регистру медија, ово питање ће се решавати на нивоу Стратегије.

**ТРЕЋА ПРЕДЛОЖЕНА МЕРА: ЕЛЕКТРОНСКО ПРИЈАВЉИВАЊЕ ЗА СУФИНАНСИРАЊЕ МЕДИЈСКИХ САДРЖАЈА ОД ЈАВНОГ ИНТРЕСА**

Драгана Жарковић-Обрадовић је изнела **предлог да се електронски аплицира за суфинансирање медијских садржаја.** Игор Јовичић је напоменуо да је Министарство културе већ ушло у пројекат израде документ-менаџмент система. Завршене су обуке и започела је набавка скенера. Завршена је прва фаза и добијен је пројекат од Мајкрософта. Напоменуо је и то да је овај прелог у интересу Министарства с обзиром на мало капацитета. Напоменуто је и да рад не би био олакшан само Министарству, већ и члановима Комисје за доделу средстава.

Кад је у питању локални ниво, истакнуто је то да технолошка решења не могу да компензују законске и организационе проблеме. Марија Кујачић је напоменула да се тренутно интензивно ради у Министарству привреде и Секретаријату за јавне политике пројекат за уређење пословног окружења. Али он има много већи утицај јер се планира израда регистра административних поступака. Овај предлог би могла да буде тема кад је у питању тај регистар. Сви административни поступци су пописани и сада се ради проритизација пошто их има око 2.500, који су то први поступци који треба да се оптимизују и да се аутоматизују и онда ће портал (еУправа) да их преузме. Закључено је да је све ово сложен посао и да се мора радити систематично. Такође, напоменула је дасе у овом тренутку ради унапређење портала.

**Закључено је даовај предлог није могуће у овом тренутку имплементирати због свега напоменутог, те да се неће укључивати у Акциони план ОГП.**

Драгана Брајовић је захвалила свима на учешћу напомињући да су прихвћене обавезе **објављивања Годишњих извештаја о спроведенимконкурсима у отвореном формату (надлежно Министарство културе и информисања, уз помоћ Канцеларије за ИТ и еУправу), обавеза да се објављивање информација о додељеним средствима у форми отворених података уведе за локални ниво кроз Смернице за израду вебпрезентација (надлежна Канцеларија за ИТ и еУправу),** **обавеза измене Правилника о упису података у Регистар медија, у коме ће се прецизније дефинисати подаци који су потребни за упис у Регистар медија у циљу унапређења транспарентности (надлежно Министарство културе и информисања).**

Састанак је завршен у 15:30 часова.